CELEX: 32014D0714
Language: lt
Date: 1413158400000
Title: 2014/714/ES: 2014 m. spalio 13 d. Komisijos įgyvendinimo sprendimas, panaikinti nuorodinio darniojo standarto EN 1384:2012 „Raitelių šalmai“ žymenį Europos Sąjungos oficialiajame leidinyje pagal Europos Parlamento ir Tarybos reglamentą (ES) Nr. 1025/2012 (pranešta dokumentu Nr. C(2014) 7236)

15.10.2014   
            
            
               LT
            
            
               Europos Sąjungos oficialusis leidinys
            
            
               L 297/11
            
         KOMISIJOS ĮGYVENDINIMO SPRENDIMAS
   2014 m. spalio 13 d.
   panaikinti nuorodinio darniojo standarto EN 1384:2012 „Raitelių šalmai“ žymenį Europos Sąjungos oficialiajame leidinyje pagal Europos Parlamento ir Tarybos reglamentą (ES) Nr. 1025/2012
   
      
         (pranešta dokumentu Nr. C(2014) 7236)
      
   
   
      (2014/714/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (1), ypač į jo 11 straipsnį,
   kadangi:
   
               (1)
            
            
               kai nacionalinis standartas, kuriuo į nacionalinę teisę perkeliamas darnusis standartas ir kurio nuoroda buvo paskelbta Europos Sąjungos oficialiajame leidinyje, apima vieną ar daugiau Tarybos direktyvos 89/686/EEB (2) II priede nustatytų esminių sveikatos ir saugos reikalavimų, daroma prielaida, kad pagal šį standartą pagaminta įranga atitinka tuos pagrindinius sveikatos ir saugos reikalavimus;
            
         
               (2)
            
            
               pagal Direktyvos 89/686/EEB 6 straipsnio 1 dalį Komisija pateikė oficialų prieštaravimą dėl standarto EN 1384:1996 „Raitelių šalmai“, suderinto pagal Direktyvą 89/686/EEB. Nuoroda į standartą pirmiausia buvo paskelbta OL C 180, 1997 6 14, po to OL C 190, 2002 8 10 paskelbtas pakeitimas A1. Per tą laiką Europos standartizacijos komitetas (CEN) paskelbė naują standarto versiją, kuri buvo paskelbta OL C 395, 2012 12 20; 2013 m. balandžio 30 d. nustojo galioti pakeičiamo standarto EN 1384:1996 atitikties prielaida;
            
         
               (3)
            
            
               naujoji versija yra darnioji ir atitinka atitikties prielaidą; vis dėlto, standartas nebuvo iš esmės pakeistas. Kadangi naujojoje versijoje standarto trūkumai nebuvo ištaisyti, Komisija atnaujino oficialų prieštaravimą dėl standarto EN 1384:2012;
            
         
               (4)
            
            
               oficialus prieštaravimas grindžiamas tuo, kad standartas, kuris nepakankamai apima pagrindinius sveikatos ir saugos reikalavimus, minėtus 3 straipsnyje ir nustatytus Direktyvos 89/686/EEB II priede, ir kurio saugos lygis žemesnis palyginti su kitais šalmų saugos standartais (kaip antai Snell standartas arba PAS 015 raitelių šalmų standartas), ypač smūgio sugerties, įsmigio į šalmo kevalą ir šalmo stabilumo atžvilgiu, yra netinkamas. Komisija, patikrinusi standartą EN 1384:2012 ir pasikonsultavusi su ekspertais, mano, kad pirmiausia būtina tobulinti šias sritis:
               
                           —
                        
                        
                           smūgio sugertis: daugumoje palyginamų standartų naudojamas daugiau nei vienas priekalas ir daromas didesnio energijos kiekio poveikis,
                        
                     
                           —
                        
                        
                           įsmigis į šalmo kevalą: svorio kritimo aukštis yra net dvigubai mažesnis nei reikalaujama pagal Snell standartą,
                        
                     
                           —
                        
                        
                           šonų stabilumas: nėra šonų stabilumo reikalavimo, t. y. nėra reikalavimo gaminti šalmus, pakankamai atsparius stipriems šoniniams smūgiams,
                        
                     
                           —
                        
                        
                           apsaugos zona: reikia skirti daugiau dėmesio smilkinių zonai, taip pat neturėtų būti paveiktas gebėjimas girdėti,
                        
                     
                           —
                        
                        
                           matymo laukas: nėra matymo lauko reikalavimų, siekiant užtikrinti gerą matymą jodinėjant,
                        
                     
                           —
                        
                        
                           šalmo stabilumas: galėtų būti įtrauktas stabilumo bandymas kaip PAS 015, kad būtų užtikrinta, kad šalmas nejudėtų ant galvos jodinėjant;
                        
                     
         
               (5)
            
            
               atsižvelgiant į pirmiau minėtus tobulintinus saugos aspektus, standartas EN 1384:2012 negali užtikrinti Direktyvoje 89/686/EEB nustatytų pagrindinių sveikatos ir saugos reikalavimų atitikties prielaidos. Todėl standarto EN 1384:2012 nuorodinis žymuo OL turėtų būti panaikintas;
            
         
               (6)
            
            
               Reglamentas (ES) Nr. 1025/2012 pradėtas taikyti 2013 m. sausio 1 d. Pagal to reglamento 26 straipsnį Direktyvos 89/686/EEB 6 straipsnio 1 dalis išbraukiama, o nuorodos į išbrauktą nuostatą laikomos nuorodomis į to reglamento 11 straipsnį;
            
         
               (7)
            
            
               buvo konsultuotasi su Europos standartizacijos organizacijomis, Sąjungos finansinę paramą gaunančiomis Europos suinteresuotųjų subjektų organizacijomis ir su asmeninių apsaugos priemonių darbo grupe;
            
         
               (8)
            
            
               šiame sprendime numatytos priemonės atitinka pagal Reglamento (ES) Nr. 1025/2012 22 straipsnį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Standarto EN 1384:2012 „Raitelių šalmai“ nuorodinis žymuo Europos Sąjungos oficialiajame leidinyje panaikinamas.
   2 straipsnis
   Šis sprendimas skirtas valstybėms narėms.
   
      Priimta Briuselyje 2014 m. spalio 13 d.
      
         
            Komisijos vardu
         
         Ferdinando NELLI FEROCI
         
            Komisijos narys
         
      
   
   
      (1)  OL L 316, 2012 11 14, p. 12.
   
      (2)  1989 m. gruodžio 21 d. Tarybos direktyva 89/686/EEB dėl valstybių narių įstatymų, susijusių su asmeninėmis apsaugos priemonėmis, suderinimo (OL L 399, 1989 12 30, p. 18).